Colaboración entre ABANCA e Univergy Internacional
A entidade financeira ofrece financiamento aos clientes de Univergy que adopten estas solucións nas súas explotacións agrícolas e gandeiras en España
A rúbrica, que tivo lugar en León, supón un apoio á modernización e mellora da eficiencia no sector primario
O director de ABANCA Agro, Jesús Combarro (terceiro pola dereita); o director xeral executivo de Univergy Internacional, Javier Arkotxa (terceiro pola esquerda); e o director de zona de ABANCA en León Centro, Marcos Álvarez (segundo pola esquerda).
O director de ABANCA Agro, Jesús Combarro (primeiro pola esquerda); o director xeral executivo de Univergy Internacional, Javier Arkotxa (primeiro pola dereita); e o director de zona de ABANCA en León Centro, Marcos Álvarez (segundo pola esquerda).
ABANCA e Univergy Internacional asinaron un acordo de colaboración para a aplicación dunha oferta financeira aos clientes da empresa hispano-xaponesa. Este texto rubricado en León está dirixido a aqueles que realicen investimentos en instalacións de enerxías renovables (tanto solar como eólica ou biomasa) destinadas a mellorar a capacidade tecnolóxica e produtiva da explotación agrícola ou gandeira en todo o territorio nacional.
Javier Arkotxa, director xeral executivo de Univergy Internacional, sinalou que “este acordo suporá unha vía de financiamento para que os nosos clientes poidan mellorar a súa competitividade a través dos máis avanzados sistemas tecnolóxicos nas súas explotacións agrícolas ou gandeiras a nivel nacional”.
Pola súa parte, Jesús Combarro, director de ABANCA Agro indicou que “este acordo supón unha oferta financeira para un colectivo cun peso relevante na nosa economía como é o agrícola e gandeiro, nun sector como é o das enerxías renovables, que cada vez adquire un maior protagonismo na modernización do campo español en xeral, xunto á utilización de outras tecnoloxías”.
O texto rubricado pon a disposición deste colectivo a oferta específica da entidade financeira para o sector. Trátase dunha ampla gama de produtos de crédito que se adapta ás súas necesidades. Entre eles destaca o préstamo para investimentos agrogandeiros, que ofrece un amplo período de amortización de ata 12 anos e elimina as principais comisións. Os interesados tamén terán á súa disposición outros produtos de financiamento como o confirming, as liñas de Comex para apoiar a internacionalización, o préstamo gastos campaña a tipo de xuro cero ou os anticipos de subvencións ou impostos. Os clientes de Univergy tamén accederán á oferta de seguros de ABANCA.
As instalacións de bombeo agrícola de Univergy integran no sector da agricultura un sistema de xestión de enerxía que permite un uso racional da auga, xunto a un control sinxelo polo agricultor. A fiabilidade das instalacións queda acreditada cunha garantía de cinco años. O investimento ten un prazo de amortización de cinco anos aproximadamente e a vida útil destes equipos supera amplamente os 20 anos.
Univergy International é unha empresa hispano-xaponesa especializada no desenvolvemento de proxectos de enerxías renovables cunha presencia internacional en 12 países do mundo. Conta cun amplo know-how de máis de 20 anos no desenvolvemento de proxectos de xeración de enerxía desde fontes renovables, cunha carteira de proxectos en desenvolvemento superior a 3,1 GW.
Univergy Internacional, entre as súas distintas áreas de negocio, está especializada no desenvolvemento, fabricación e montaxe de instalacións de xeración de enerxía solar fotovoltaica para bombeo a sistemas de rego agrícola. Estes sistemas de bombeo para rego agrícola son os máis sofisticados, fiables e eficientes do mundo ao dotalos de tecnoloxía xaponesa.
ABANCA é unha das entidades de referencia no panorama financeiro do noroeste español aínda que tamén con presenza no resto do territorio nacional e a nivel internacional. A través da súa unidade especializada ABANCA Agro ofrece solucións adaptadas ás necesidades do colectivo. Esta rúbrica permite seguir apostando pola modernización das instalacións e a mellora da eficiencia enerxética do sector primario.